**A részvizsgák szervezésének eljárás rendje és a jogorvoslati szabályok**

Az egészségügyi felsőfokú szakirányú szakmai képzés részletes szabályairól szóló 16/2010. (IV. 15.) EüM rendelet, valamint az egészségügyi felsőfokú szakirányú szakképesítés megszerzéséről szóló 22/2012. (IX. 14.) EMMI rendeletben (továbbiakban: EMMI rendelet) foglaltak alapján a részvizsgák letételével kapcsolatos eljárásrendet, a jogorvoslat szabályait, valamint az alkalmazandó dokumentumok körét az alábbi szabályzat határozza meg.

**A részvizsgák szervezésének eljárás rendje**

A szakorvosi alap szakképesítések szintekre tagoltak. A jelöltek az egyes szintek között a program egyes részeinek teljesítésekor kötelesek részvizsgát tenni. A jelöltek a részvizsgákat a vonatkozó rendeletben leírt sorrendben teszik le. A szakorvosi szakképesítések egyes részvizsgáinak sikeres teljesítésével megszerezhető kompetenciák körét és azoknak elsajátítási szintjeit a vonatkozó rendelet 1. számú melléklete tartalmazza.

A részvizsgák szervezése, lebonyolítása és nyilvántartása az egyetemek feladata. Az egyetemek a részvizsgák lebonyolítását a szakképzési grémiumok bevonásával végzik.

1. A grémiumoknak a részvizsgákat a szakképzésben részt vevők számához és a képzésük teljesítésének üteméhez igazítottan, kapacitásuk figyelembe vételével kell megszervezni az alábbi szabályok betartásával:
2. Az ügyeleti feladatellátás megkezdéséhez előírt részvizsgát úgy kell megszervezni, hogy annak letételére a részvizsga előfeltételeinek teljesítésétől számított legkésőbb két hónapon belül legyen lehetősége a jelöltnek.
3. A többi részvizsgát az adott szakmában legalább félévente egy alkalommal kell meghirdetni.
4. Amennyiben a képzésben résztvevők alacsony száma b.pont szerinti rendszerességű meghirdetést nem indokolja, abban az esetben a részvizsgát úgy szervezi meg, hogy annak letételére a képzésben résztvevőnek a részvizsga előfeltételeként meghatározott képzési elemek és követelmények teljesítésétől és a vizsgára bejelentkezéstől számított legkésőbb hat hónapon belül legyen lehetősége.
5. A részvizsgák időpontjait a grémiumok határozzák meg a Szak- és Továbbképzési Központokkal ( továbbiakban SZTK) egyeztetve. A részvizsgák időpontját a SZTK teszi közzé a kar honlapján és/ vagy a rezidens nyilvántartó rendszerben (RENY portal).
6. A részvizsgák témaköreinek közzétételéről, aktualizálásáról mindenkor az OKFŐ gondoskodik, az aktuális adatokat honlapján elérhetővé teszi.
7. Az egyes részvizsgára bocsátást megelőzően a szakorvosjelölt tevékenységét írásban és szóban is értékelni kell. Az értékelést a jelölt felügyeletét ellátó, a részvizsgát illetve a szakvizsgát megelőző egyes képzési elemekért felelős tutor végzi. Az értékelés végzéséért felelős tutor az értékelő vélemény kialakításához szükség esetén konzultálhat a szakorvosjelölt felügyeletét ellátó többi tutorral, illetve a grémium elnökkel is.
8. A részvizsgán az a jelölt vehet részt, aki a részvizsga - EMMI rendelet 2. mellékletében meghatározott - feltételeinek teljesítését igazolja.
9. Részvizsgára, a jelöltnek, amennyiben a részletes tematika másképpen nem rendelkezik, a részvizsgára bocsátás feltételeinek teljesítése után hat hónapon belül kell jelentkeznie.
10. A jelölt a részvizsgára jelentkezését a grémium által megjelölt helyre nyújtja be az erre a célra rendszeresített nyomtatványon vagy a RENY portalon az erre kialakított felületen. A jelentkezéshez csatolnia kell az előírt dokumentumokat: a vizsgára bocsátáshoz szükséges feltételek teljesítésének igazolását, tutori jellemzést/ jellemzéseket stb.

A jelölt részvizsgára jelentkezését csak a képzéséért felelős egyetemre nyújthatja be.

1. A részvizsgán az a jelölt vehet részt, aki a részvizsga a vonatkozó rendeletben meghatározott feltételeinek teljesítését igazolja. Az egyes képzési elemek teljesítése során a szakképzést felügyelő tutor az általa felügyelt időszak tekintetében igazolja, hogy a rezidens az adott, tutorált szakmaterületen a választott szakmájához szükséges ismereteket elsajátította, az előírt számú beavatkozást a szakma gyakorlásához megkívánt színvonalon elvégezte. A tutor köteles tájékoztatni a szakképzési grémium vezetőjét, amennyiben megítélése szerint az előírt gyakorlati idő alatt a rezidens nem tudta a megfelelő szakmai színvonalon az előírt ismereteket és beavatkozásokat elsajátítani.
2. A részvizsgára jelentkezés elfogadásáról a grémium tájékoztatja a jelöltet vagy a RENY portálon erről tájékoztatást kap.
3. A részvizsga letételére a szakképzési grémium által kijelölt legalább 2 fős bizottság (a továbbiakban: Részvizsga Bizottság) előtt kerül sor, melynek tagjai közül legalább 1 fő szakképzési grémiumi tag vagy 1 fő a szakvizsgáztatói névjegyzékben szereplő – a jelölt szakiránya szerinti – vizsgáztató, valamint 1 fő a tutori névjegyzékben a szakorvosjelölt szakiránya szerinti tutorként szereplő személy.

Az adott részvizsgára a bizottsági tagokat a grémium elnök jelöli ki és kéri fel a vizsgáztatásra.

A részvizsga letételére alkalmas, a jelölt szakiránya szerinti szakképesítésre akkreditált képzőhelyek közül a részvizsga helyszínét és módját a szakképzési grémium határozza meg a rendeletben leírt szabályozásoknak megfelelően.

1. A jelölt teljesítményét a részvizsgán a Részvizsga Bizottság három fokozatú értékeléssel látja el:
2. „kiválóan megfelelt” minősítést kap a jelölt, amennyiben a részvizsgán legalább 85%-ot ért el,
3. „megfelelt” minősítést kap a jelölt, amennyiben a részvizsgán 70-84 % között teljesít,
4. „nem felelt meg” minősítést kap a jelölt, amennyiben a részvizsgán 70% alatti eredményt ér el
5. A Részvizsga Bizottság a vizsgák eredményét a vizsgát követően legfeljebb 2 napon belül bevezeti a RENY portál megfelelő helyére és/vagy írásos tájékoztatót, jegyzőkönyvet küld a SZTK-nak.
6. A sikeresen teljesített részvizsgáról a Részvizsga Bizottság hivatalos dokumentumot állít ki, amelyet a jelölt rendelkezésére bocsát.

Az igazoláson feltüntetésre kerül a jelölt neve, pecsétszáma, szakmája, valamint a részvizsga típusa, szintje és értékelése. Az igazolás tartalmazza az elnyert kompetenciákat, valamint még azt a jogi szabályozást, ami meghatározza, hogy az igazolás érvényessége mikor szűnik meg.

Amennyiben a jelölt a képzés során egy részvizsgát sikeresen teljesített, az egyes részvizsgákhoz kapcsolódó kompetenciák gyakorlására kizárólag abban az esetben jogosult, amennyiben az adott szakképzésben aktívan vesz részt, valamint a szakképzés befejezése és a szakvizsga letétele közötti időszakban, de legfeljebb a szakképzése befejezésétől számított egy évig.

1. Amennyiben a részvizsgán a jelölt „nem felelt meg” minősítést kap, a részvizsgát meg kell ismételni. A vonatkozó rendelet rendelkezhet úgy, hogy az ismétlő vizsga az első részvizsgától eltérő lebonyolítási formában kerül biztosításra.
2. A részvizsgán első alkalommal kapott „nem felelt meg” minősítést követően a jelölt a szakképzését tovább folytathatja, azonban a részvizsgát a Részvizsga Bizottság által meghatározott, de – amennyiben a rendelet melléklete nem rendelkezik eltérően egyes szakképzések esetében – legfeljebb 6 hónapos időtartam elteltével meg kell ismételnie.
3. Amennyiben a részvizsga második alkalommal is sikertelen, a Részvizsga Bizottság legfeljebb 6 hónapnyi időtartamra vonatkozóan, maximum 312 órában meghatározott gyakorlati képzési elem vagy elemek (teljes vagy részleges) megismétlését írhatja elő a jelölt részére, melynek teljesítése a részvizsga megismétlésének feltétele.

A jelölt az előírt többlet-gyakorlatot elsődleges képzőhelye támogatásával a rendes munkaidőn felül, a képzésének további folytatásával párhuzamosan is pótolhatja a munkaidőre vonatkozó külön jogszabályi rendelkezések megtartásával.

Amennyiben a többletgyakorlat külső képzőhelyen töltendő le, úgy a külső képzőhely hozzájárulása is szükséges a többletgyakorlat teljesítéséhez. Az előírt képzési elem vagy elemek teljesítését az elsődleges, illetve külső képzőhely igazolja.

Ezekben az esetekben a képzőhely megállapodást köt a jelölttel a pótlás teljesítésének pontos feltételeiről. A megállapodás másolatát a jelöltnek be kell nyújtania a képzését koordináló Szak-és Továbbképző Központba.

Az ismétlő vizsgák esetén a jelentkezéshez csatolni kell a többletgyakorlat teljesítésének igazolását.

1. A második ismétlő részvizsga esetén a részvizsga bizottság tagja a (3) bekezdésben meghatározottakon kívül valamely másik a szakorvos képzést folytató egyetem illetékes szakképzési grémiumának egy kijelölt tagja, valamint a rezidensek érdekképviseletét ellátó szervezet egy képviselője.
2. Egy részvizsga legfeljebb két alkalommal ismételhető, amennyiben a jelölt egy részvizsgája harmadik alkalommal sem sikerül, a szakképzését támogatott formában az adott szakirányon nem folytathatja tovább és az államilag támogatott szakképzésre irányuló foglalkoztatási jogviszonya a munkáltató részéről a harmadik sikertelen részvizsga napjával megszüntetésre kerül.
3. Amennyiben a jelölt egy részvizsgát a harmadik alkalommal is sikertelenül teljesíti, úgy a Részvizsga Bizottság legkésőbb a harmadik sikertelen részvizsga napját követő 3 napon belül tájékoztatja erről az Országos Kórház Főigazgatóságot (a továbbiakban: OKFŐ), valamint köteles írásban történt indoklással tájékoztatni a SZTK-t is.
4. **Amennyiben a jelölt szakképzése szünetel, vagy szakképzésre irányuló jogviszonya megszüntetésre kerül, a szakképzési részvizsgákon megszerzett kompetenciák gyakorlására a továbbiakban nem jogosult. A kompetenciák ismételt gyakorlásának feltételeiről a grémium dönt, melyről írásban tájékoztatja Szak- és Továbbképzési Központot.**

**Jogorvoslat**

1. A Részvizsga Bizottság döntésével szemben a jelölt a vizsga után legfeljebb 2 nappal a kar dékánjához fordulhat jogorvoslati kérelemmel.
2. A kérelmet a jelölt az erre a célra létesített nyomtatványon nyújtja be a Szak- és Továbbképzési Központba.
3. A kérelemnek tartalmaznia kell a vizsga típusát, a vizsgáztatók nevét és a vizsga időpontját, a jogorvoslat kérésének indoklását, A kérvényhez csatolnia kell a részvizsgához szükséges képzési elem teljesítéséért felelős tutor/tutorok jelöltről adott jellemzését.
4. A jogorvoslati kérelem vizsgálata során a dékán írásos tájékoztatást kérhet a Részvizsga Bizottságtól a kérelemben említett sérelemmel kapcsolatban.
5. A jogorvoslati döntést a dékán a kérvény beadását követően 8 munkanapon belül hozza meg a szak- és továbbképzési dékánhelyettes, szükség esetén a szakorvosjelölt képzésért felelős grémium véleményének figyelembe vételével.
6. Amennyiben a dékán új részvizsgát rendel el, a Részvizsga Bizottság tagjai a korábbi vizsgáztatók mellett a dékán vagy dékánhelyettes valamint a szakképzés szerinti vezető rezidens is. Az új részvizsga időpontjról és helyszínéről a Szak- és Továbbképző Központ értesíti a jelöltet. Az új részvizsga nem minősül megismételt részvizsgának. Az új részvizsga minősítése ellen a jelölt további jogorvoslattal nem élhet.
7. A Bizottság döntéséről értesíti a SZTK-ot, a SZTK pedig a jelöltet és az OKFŐ-t.

Jelen szabályzatot a DE ÁOK Szak- és továbbképzési Bizottság a 2023.06.21.-i ülésén fogadta el.